text: [{"text_idx": "#000008", "text": "Ta\u00f0 einasta, vit sum menniskju kunnu vera heilt vi\u0301s i\u0301, er, at vit \u00f8ll einafer\u00f0 skulu hi\u00f0ani. Kortini er dey\u00f0in, i\u0301 \u00f8llum f\u00f8rum i\u0301 okkara parti av heiminum, vor\u00f0in tabu. Hetta er kanska ikki so l\u00f8gi\u00f0, ta\u0301 fyritreytin fyri at vera ein livandi, elskandi menniskja er, at vit einafer\u00f0 noy\u00f0ast at siga farv\u00e6l vi\u00f0 okkara elska\u00f0u. O\u0301gvisligi skelkurin og sorgin, i\u00f0 m\u00f8tir okkum, ta\u0301 vit missa ein, i\u00f0 vit elska, er har\u00f0ur kostur. Ta\u00f0 hevur menniskjan til allar ti\u0301\u00f0ir el.: veri\u00f0 noytt ata\u0301sanna\u00f0. Sorgin er somulei\u00f0is eitt no\u0301gv ly\u0301st og vi\u00f0gj\u00f8rt evni. Men hvussu vit handfara og vi\u00f0gera sorg og dey\u00f0a, hevur s\u00f8guliga s\u00e6\u00f0 veri\u00f0 fyri no\u0301gvum broytingum. Seinastu a\u0301rini er ta\u00f0 vor\u00f0i\u00f0 alsamt vanligari i\u0301 Nor\u00f0urlondum at vi\u00f0gera tabuevni sum sorg og dey\u00f0a i\u0301 barna- og ungdo\u0301msbo\u0301kmentum. Hetta hevur sto\u0301ran ty\u0301dning, ti\u0301 b\u00f8rn, i\u00f0 syrgja, kunnu ofta vera sera einsam\u00f8ll i\u0301 si\u0301ni sorg, og dey\u00f0in er eitt trupult og sva\u0301rt evni hja\u0301 flestu foreldrum at pra\u0301ta vi\u00f0 b\u00f8rn si\u0301ni um. Ta\u0301 kann ta\u00f0 kennast li\u0301vgandi at lesa eina go\u0301\u00f0a bo\u0301k, i\u00f0 sny\u0301r seg um hesi evni, har ein kann spegla s\u00e6r i\u0301 kenslunum hja\u0301 fiktivu perso\u0301nunum og ver\u00f0a loystur u\u0301r fj\u00f8trum ella seta or\u00f0 a\u0301 ta\u00f0, i\u00f0 bylgist innan i\u0301 einum."}, {"text_idx": "#000009", "text": "I\u0301 oktober fyri skjo\u0301tt einum a\u0301ri si\u0301\u00f0an var eg ein tu\u0301r vi\u00f0 familjuni i\u0301 Pari\u0301s. Eg plagi at hava minst eina bo\u0301k vi\u00f0, ta\u0301 vit fer\u00f0ast, at lesa fyri synum mi\u0301num, sum eru 7 og 11 a\u0301r. Eg hev\u00f0i ju\u0301st keypt ny\u0301u\u0301tgivnu Loftar tu\u0301 m\u00e6r? og to\u0301k hana vi\u00f0. Vit lo\u0301su bo\u0301kina, sum er i\u0301 fy\u0301ra p\u00f8rtum, ein part hv\u00f8rt kv\u00f8ldi\u00f0 fy\u0301ra kv\u00f8ld a\u0301 ra\u00f0, i\u0301 li\u0301tlu, hugnaligu airbnb-i\u0301bu\u0301\u00f0ini i\u0301 hjartanum a\u0301 Pari\u0301s. Vit vo\u0301ru \u00f8ll try\u0301 sera hugtikin, og ba\u0301\u00f0ir synirnir gj\u00f8rdu av si\u0301num eintingum fleiri fer\u00f0ir vart vi\u00f0, hvussu v\u00e6l teimum da\u0301mdi hesa bo\u0301kina. Og heimurin er li\u0301til, ti\u0301 fa\u0301ar dagar seinni, me\u00f0an vit bi\u0301\u00f0a\u00f0u eftir at sleppa inn i\u0301 o\u0301veruliga sto\u0301ra og gullkl\u00e6dda slotti\u00f0 i\u0301 Versailles, hittu vit ey\u00f0kenda og litfagra h\u00f8vundin, Rakel, beint har framman fyri okkum, i\u0301 t\u00e6ttstu\u0301gva\u00f0a ri\u00f0linum i\u0301 Versailles."}, {"text_idx": "#000011", "text": "Ju\u0301st sum i\u0301 Vei\u00f0a vind, sny\u0301r Loftar tu\u0301 m\u00e6r? seg eisini um try\u0301 systkin: Tann a\u0301byrgdarfulla sto\u0301rabeiggjan, ta sja\u0301lvst\u00f8\u00f0ugu mi\u00f0lingasystrina og tann uppfinningarsama, barnsliga og eygago\u0301\u00f0a li\u0301tlabeiggjan. Innihaldsliga eru t\u00e6r to\u0301 sera ymiskar. Hin fyrra er eitt l\u00e6tt og ljo\u0301st \u00e6vinty\u0301r, og hin seinna er ein syrgilig og sorgbli\u0301\u00f0 s\u00f8ga um at missa ein, tu\u0301 ert go\u0301\u00f0 vi\u00f0. Kortini eru hesar ba\u0301\u00f0ar eins poetiskar og vakrar a\u0301 hv\u00f8r si\u0301n ha\u0301tt."}, {"text_idx": "#000012", "text": "Loftar tu\u0301 m\u00e6r? er ein listalig heild, har tekstur og myndir stu\u00f0la hv\u00f8r \u00f8\u00f0rum solei\u00f0is, at tu\u0301 fatar s\u00f8guna vi\u00f0 \u00f8llum sansum, b\u00e6\u00f0i abstrakt og heilt i\u0301t\u00f8kiliga, og sostatt skilir tu\u0301 eisini sorgina a\u0301 fleiri fla\u0301um. Upplivingin av sorgini, i\u00f0 systkini fara i\u0301gj\u00f8gnum, ver\u00f0ur harafturat styrkt, vi\u00f0 ta\u00f0 at vit uppliva hana u\u0301r trimum ymiskum sjo\u0301narhornum."}, {"text_idx": "#000013", "text": "B\u00e6\u00f0i a\u0301 permuni og a\u0301 teimum ba\u0301\u00f0um fremstu og aftastu si\u0301\u00f0unum av bo\u0301kini eru myndir av og tekstur a\u0301 donskum um ekliptika ella myrkingarra\u0301sina. Vit si\u0301ggja eisini, hvussu himnahva\u0301lvi\u00f0 er by\u0301tt sundur i\u0301 tey to\u0301lv stj\u00f8rnumerkini, i\u00f0 flest \u00f8ll hava n\u00f8vn eftir teimum djo\u0301runum, sum stj\u00f8rnumyndirnar, i\u00f0 liggja t\u00e6tt upp at ekliptika, li\u0301kjast. Kring hesar myndirnar flu\u0301gva sto\u0301rar kra\u0301kur. Hv\u00f8nn ty\u0301dning hetta hevur fyri s\u00f8guna, er ilt at vita, men eitt bo\u00f0 kundi veri\u00f0, at t\u00e6r tri\u0301ggjar kra\u0301kurnar umbo\u00f0a tey try\u0301 systkini, i\u00f0 \u00f8ll try\u0301 umbo\u00f0a eitt djo\u0301ra- ella stj\u00f8rnutekin hv\u00f8r og hv\u00f8r si\u0301na a\u0301rsti\u0301\u00f0, og tey hava ti\u0301 t\u00f8rv a\u0301 hv\u00f8rjum \u00f8\u00f0rum til at gerast ein heild. I\u0301 fyrsta parti, ta\u0301 s\u00f8gan byrjar, lesa vit um li\u0301tlabeiggja. Hann hevur ikki r\u00e6ttiliga skilt, at langomman er dey\u00f0. Men vit skilja, at hann er a\u0301virka\u00f0ur av ke\u00f0iligu st\u00f8\u00f0uni, ti\u0301 vanliga vilja \u00f8ll try\u0301 syskini klintra i\u0301 ti\u0301 gamla, kro\u0301kuta tr\u00e6num, men henda dagin eru tey b\u00e6\u00f0i sto\u0301ru systkini i\u0301 hv\u00f8r si\u0301num hera\u00f0shorni og syrgja. Li\u0301tlibeiggin veit, at systkini ikki eru, sum tey plaga, ti\u0301 vit fa\u0301a at vita, at hann \u00e6tlar at bjo\u0301\u00f0a teimum keks, men vil ikki, ti\u0301 systirin hugsar um si\u0301n dreka, og beiggin lu\u0301nast. Vit fa\u0301a eisini at vita, at hann ikki vil o\u0301ro\u0301gva tey. Li\u0301tlibeiggin er mest upptikin av at vi\u0301sa hinum, at hann er sto\u0301rur og raskur. Nu\u0301 hevur hann tr\u00e6i\u00f0 heilt fyri seg sja\u0301lvan og ger s\u00e6r d\u00e6lt av m\u00f8guleikanum at klintra heilt upp i\u0301 tr\u00e6i\u00f0 uttan a\u0301brei\u00f0slur og forbo\u00f0 fra\u0301 eldru systkjunum."}, {"text_idx": "#000014", "text": "Annar partur er um systrina. Hon er no\u0301g sto\u0301r at skilja, at langomman i\u0301t\u00f8kiliga er dey\u00f0, men hon kveistrar sva\u0301ra saknin og o\u0301unniligu kenslurnar fra\u0301 s\u00e6r og hugsavnar seg i\u0301 sta\u00f0in fult og heilt um at fa\u0301a drekan upp at flu\u0301gva. Eins og li\u0301tlibeiggin hev\u00f0i hon \u00e6tla\u00f0, at beiggjarnir eisini skuldu seta dreka upp saman vi\u00f0 s\u00e6r, men hugsar, at sto\u0301ribeiggi lu\u0301nast, og li\u0301tlibeiggi er ov li\u0301til og fjasast vi\u00f0 ein kassa. B\u00e6\u00f0i tey yngru systkini lata tankarnar f\u00f8ra seg uppeftir, til kra\u0301kurnar, drekan, sky\u0301ggini og stj\u00f8rnurnar, burtur fra\u0301 i\u0301t\u00f8kiligu sorgini, me\u00f0an sto\u0301ribeiggin hevur b\u00e6\u00f0i beinini a\u0301 j\u00f8r\u00f0ini, har hann situr vi\u00f0 brunnin og gr\u00e6tur stillisliga um langommuna."}, {"text_idx": "#000015", "text": "I\u0301 tri\u00f0ja parti er sjo\u0301narhorni\u00f0 hja\u0301 sto\u0301rabeiggjanum, og vit fa\u0301a nu\u0301 no\u0301gv meira at vita um langommuna, hennara gla\u00f0u r\u00f8dd, heita klemm, trygga bros, og heilt i\u0301t\u00f8kiliga, hvussu hon er farin ni\u00f0ur i\u0301 moldina at liggja og onganti\u0301\u00f0 kemur aftur. Hann uggar seg sja\u0301lvan og grundgevur fyri, hvi\u0301 ta\u00f0 var i\u0301 lagi, at langomman ma\u0301tti fara, og hugsar, \u201chelst er ta\u00f0 i\u0301 lagi at sakna og syrgja og ikki vilja gloyma\u201d, og bra\u0301dliga er himmalin ikki gra\u0301ur longur. Solei\u00f0is skilir lesarin sorgina betur og betur, so hv\u00f8rt sjo\u0301narhorni\u00f0 skiftir. Sto\u0301ribeiggin hugsar eisini um systkin si\u0301ni, me\u00f0an hann situr vi\u00f0 brunnin. Hann skilir ikki, hvusssu tey longu kunnu sp\u00e6la, sum um einki var hent."}, {"text_idx": "#000016", "text": "\u00d8ll try\u0301 eru einsam\u00f8ll i\u0301 si\u0301nari sorg og syrgja ymiskt. Samstundis hugsa tey \u00f8ll um hv\u00f8rt anna\u00f0, og i\u0301 fjo\u0301r\u00f0a og seinasta parti ver\u00f0a tey \u00f8ll f\u00f8rd saman aftur, ta\u0301 li\u0301tlibeiggi \u00e6tlar at hoppa u\u0301r tr\u00e6num og ro\u0301par: \u201cDiiidda! Loftar tu\u0301 m\u00e6r, ta\u0301 eg hoppi?\u201d I\u0301 hesum seinasta partinum, sum eitur Tr\u00e6i\u00f0 og stj\u00f8rnurnar, ver\u00f0ur li\u0301tlibeiggi lofta\u00f0ur b\u00e6\u00f0i i\u0301t\u00f8kiliga u\u0301r tr\u00e6num, men eisini i\u0301 fluttari merking, i\u0301 si\u0301nari sorg, ti\u0301 tey eldru systkini hja\u0301lpa honum at skilja og seta or\u00f0 a\u0301, hvat ta\u00f0 merkir at doyggja."}, {"text_idx": "#000017", "text": "Myndirnar i\u0301 bo\u0301kini, sum Rakel sja\u0301lv hevur evna\u00f0 til, eru sermerktar og vakrar og ho\u0301ska til s\u00f8guna. Dreymkyktverurnar, i\u00f0 i\u0301mynda tey try\u0301 systkini og langommuna, kunnu tykjast o\u0301fr\u00e6ttakendar og eitt sindur o\u0301hugnaligar ju\u0301st sum evni\u00f0 i\u0301 s\u00f8guni. Men ta\u0301 tu\u0301 lesur s\u00f8guna, hugsar tu\u0301 ikki eina l\u00f8tu, at hesar verur ikki eru menniskjur. Heldur tra\u00f0kar s\u00f8gan enn meira fram, og verurnar gerast pu\u0301ra natu\u0301rligar og sja\u0301lvsagdar, eins og kenslurnar og tankarnir um dey\u00f0an ver\u00f0a ta\u00f0. Ein hvi\u0301t du\u0301gva gongur eins og stj\u00f8rnumerkini, kra\u0301kurnar, hybenro\u0301surnar aftur fleirista\u00f0ni i\u0301 s\u00f8guni. Langomman, sum fyrst s\u00e6st fara upp u\u0301r einum sto\u0301li, f\u00e6r til endans du\u0301gvuveingir, og li\u0301tlibeiggin f\u00e6r firvaldaveingir. D\u00f8pru litirnir og nakna, kro\u0301kuta sta\u0301ltra\u0301\u00f0str\u00e6i\u00f0 vi\u00f0 \u00f8llum teimum sma\u0301u metallutunum m\u00f8ta litri\u0301ku systkjnum, hybenro\u0301sunum, drekanum, grasinum og himmalinum. At myndirnar eru skaptar a\u0301 henda serliga ha\u0301tt, har myndir eru tiknar av myndum, og figurar si\u0301\u00f0an eru pallsettir saman vi\u00f0 myndunum, ger bara s\u00f8guna meira hugtakandi."}, {"text_idx": "#000019", "text": "Rakel loftar tungu evnunum v\u00e6l og ly\u0301sir a\u0301 ein natu\u0301rligan og vakran ha\u0301tt, hvussu dey\u00f0in og li\u0301vi\u00f0 eru tvinna\u00f0 saman eins og na\u0301ttin og dagurin."}, {"text_idx": "#000026", "text": "Dreymso\u0301tt \u2013 ny\u0301ggj dystopisk skalds\u00f8ga / Dream Death \u2013 new dystopian novel\nHon sum ro\u0301\u00f0i eftir \u00e6laboganum, nu\u0301 a\u0301 4 ma\u0301lum / She Rowed after the Rainbow, now in 4 languages\nHvar eru Sunny og Su\u0301ni? \u2013 Where are Sunny and Su\u0301ni?"}]